## Odluka Ustavnog suda Republike Hrvatske broj:U-IIIA-437/2005 od 4. srpnja 2006.

### NN 94/2006 (23.8.2006.), Odluka Ustavnog suda Republike Hrvatske broj:U-IIIA-437/2005 od 4. srpnja 2006.

# USTAVNI SUD REPUBLIKE HRVATSKE

**2200**

Ustavni sud Republike Hrvatske, u sastavu Petar Klarić, predsjednik Suda, te
suci Marijan Hranjski, Mario Kos, Ivan Matija, Ivan Mrkonjić, Jasna Omejec,
Željko Potočnjak, Agata Račan, Emilija Rajić, Smiljko Sokol, Nevenka Šernhorst,
Vice Vukojević i Milan Vuković, odlučujući o ustavnoj tužbi koju je podnio M. Y.
iz W., N. Z., kojeg zastupa A. N., odvjetnik u M., na sjednici održanoj 4.
srpnja 2006. godine, donio je

## ODLUKU

I. Ustavna tužba se usvaja.
II. Općinski sud u Makarskoj, Zemljišnoknjižni odjel dužan je donijeti odluku u
predmetu koji se vodi pred tim sudom pod brojem: Z-799/90 u najkraćem mogućem
roku, ali ne duljem od šest (6) mjeseci, računajući od prvog idućeg dana nakon
dana objave ove odluke u »Narodnim novinama«.
III. Na temelju članka 63. stavka 3. Ustavnog zakona o Ustavnom sudu Republike
Hrvatske (»Narodne novine«, broj 99/99., 29/02. i 49/02. – pročišćeni tekst),
podnositelju ustavne tužbe M. Y. iz W., N. Z., određuje se primjerena naknada
zbog povrede ustavnog prava iz članka 29. stavka 1. Ustava Republike Hrvatske
(»Narodne novine«, broj 41/01. – pročišćeni tekst), u iznosu od 4.500,00 kn.
IV. Naknada iz točke III. izreke ove odluke bit će isplaćena iz državnog
proračuna, u roku od tri mjeseca od dana podnošenja zahtjeva podnositelja
Ministarstvu financija Republike Hrvatske za njezinu isplatu.
V. Ova odluka objavit će se u »Narodnim novinama«.

```
Obrazloženje
```

1. Temeljem članka 63. Ustavnog zakona o Ustavnom sudu Republike Hrvatske
(»Narodne novine«, broj 99/99., 29/02. i 49/02. – pročišćeni tekst, u daljnjem
tekstu: Ustavni zakon), podnositelj je 25. siječnja 2005. godine podnio ustavnu
tužbu radi duljine zemljišnoknjižnog postupka.

ČINJENICE VAŽNE ZA USTAVNOSUDSKI POSTUPAK

2. Rješenjem o nasljeđivanju Općinskog suda u Makarskoj, broj: O-204/83 od 29.
lipnja 1984. godine, utvrđena je ostavinska imovina iza bake podnositelja J.-U.
J., te su utvrđeni i njezini nasljednici, između ostalih i F. J., otac
podnositelja koji je umro 18. travnja 2002. godine.
Rješenje o nasljeđivanju, broj: O-204/83 od 29. lipnja 1984. godine je 13.
prosinca 1990. godine, zaprimljeno kod Općinskog suda u Makarskoj,
Zemljišnoknjižnog odjela radi provedbe u zemljišnim knjigama.
U predmetu još uvijek nije donesena odluka.

3. OČITOVANJE OPĆINSKOG SUDA U MAKARSKOJ

U svojem očitovanju od 20. prosinca 2005. godine Općinski sud u Makarskoj,
Zemljišnoknjižni odjel navodi da predmet podnositelja nije riješen zbog velikog
broja spisa koji se vode pred tim odjelom.

4. PRAVO VAŽNO ZA USTAVNOSUDSKI POSTUPAK

Mjerodavno pravo sadržano je u odredbi članka 29. stavka 1. Ustava Republike
Hrvatske i odredbama članka 63. Ustavnog zakona.

*Ustavna tužba je osnovana.*

5. Svoju odluku Ustavni sud obrazlaže sljedećim utvrđenjima:

5.1. DULJINA SUDSKOG POSTUPKA

Rješenje o nasljeđivanju zaprimljeno je kod Općinskog suda u Makarskoj,
Zemljišnoknjižnog odjela 13. prosinca 1990. godine.
Međutim, duljina postupka uzima se u razmatranje od 5. studenoga 1997. godine
kada je stupio na snagu Zakon o potvrđivanju Konvencije za zaštitu ljudskih
prava i temeljnih sloboda i Protokola, broj 1., 4., 6., 7., 11., 12. i 13. uz
Konvenciju za zaštitu ljudskih prava i temeljnih sloboda (»Narodne novine –
Međunarodni ugovori«, broj 18/97., 6/99. – pročišćeni tekst, 8/99. – ispravak i
14/02., u daljnjem tekstu: Zakon o potvrđivanju Konvencije), koja Konvencija u
članku 6. stavku 1. jamči, između ostalog, i pravo na suđenje u razumnom roku.
Ustavna tužba podnijeta je 25. siječnja 2005. godine, a do toga dana postupak
nije pravomoćno okončan, pa Ustavni sud utvrđuje da je do dana podnošenja
ustavne tužbe postupak trajao ukupno četr­naest (14) godina, jedan (1) mjesec i
dvanaest (12) dana, a nakon stupanja na snagu Zakona o potvrđivanju Konvencije
pa do dana podnošenja ustavne tužbe postupak je trajao sedam (7) godina, dva (2)
mjeseca i dvadeset (20) dana.

5.2. POSTUPANJE NADLEŽNOG SUDA

Ustavni sud utvrđuje da u razmatranom razdoblju, Općinski sud u Makarskoj,
Zemljišnoknjižni odjel nije poduzeo niti jednu radnju u postupku.

5.3. PONAŠANJE PODNOSITELJA USTAVNE TUŽBE(PREDLAGATELJA U ZEMLJIŠNOKNJIŽNOM
POSTUPKU)

Podnositelj ustavne tužbe, kao predlagatelj u zemljišnoknjižnom postupku, nije
pridonio duljini postupka.

5.4. SLOŽENOST SUDSKOG PREDMETA

Ustavni sud utvrđuje da se u konkretnom slučaju ne radi o složenoj pravnoj
stvari. Provođenje rješenja o nasljeđivanju uobičajeni je postupak koji vode
zemljišnoknjižni odjeli.

5.5. POSEBNE OKOLNOSTI SLUČAJA

U konkretnom predmetu bitno je napomenuti da se podnositelj ustavne tužbe ne
navodi kao nasljednik u rješenju o nasljeđivanju, broj: O-204/83 od 29. lipnja
1984. godine, već se kao takav navodi njegov otac, F. J. F. J. je umro 18.
travnja 2002. godine, a rješenjem o nasljeđivanju od 30. studenoga 2004. godine
podnositelj je proglašen njegovim jedinim nasljednikom. Slijedom navedenog,
Ustavni sud je utvrdio da je tek nakon smrti F. J., 18. travnja 2002. godine,
podnositelj postao izravno zainteresiran za ishod ovog zemljišnoknjižnog
postupka. Navedenu okolnost da je Ustavni sud imao u vidu prilikom određivanja
naknade podnositelju ustavne tužbe.

OCJENA USTAVNOG SUDA

6. Ustavni sud utvrđuje da je postupak u razmatranom razdoblju trajao sedam (7)
godina, dva (2) mjeseca i dvadeset (20) dana. Tijekom navedenog razdoblja sud je
bio potpuno neaktivan. Slijedom navedenog, Ustavni sud utvrđuje da je
povrijeđeno ustavno pravo podnositelja da zakonom ustanovljeni neovisni i
nepristrani sud u razumnom roku odluči o njegovim pravima ili obvezama, koje je
zajamčeno člankom 29. stavkom 1. Ustava Republike Hrvatske.
Stoga je, u smislu odredbe članka 63. Ustavnog zakona, donijeta odluka kao pod
točkom I. izreke ove odluke.
7. Imajući u vidu sve navedene činjenice i okolnosti, u smislu odredbe članka
63. stavka 2. Ustavnog zakona, donesena je odluka kao pod točkama I. i II.
izreke ove odluke.
8. Sukladno odredbi članka 63. stavka 3. Ustavnog zakona, odlučeno je kao u
točkama III. i IV. izreke ove odluke.
Pri utvrđivanju visine naknade, na temelju članka 63. stavka 3. Ustavnog zakona,
Ustavni sud uzima u obzir sve okolnosti slučaja, imajući pritom u vidu vrstu
postupka o kojemu se radi, kao i doprinos samog podnositelja ustavne tužbe uz
istodobno uvažavanje ukupnih gospodarskih i socijalnih prilika u Republici
Hrvatskoj. U konkretnom predmetu Ustavni sud uzeo je u obzir da je podnositelj
postao izravno zainteresiran za ishod postupka tek nakon smrti svog oca, 18.
travnja 2002. godine.
9. Odluka o objavi (točka V. izreke) temelji se na odredbi članka 29. Ustavnog
zakona.
10. Predsjednik Općinskog suda u Makarskoj dužan je dostaviti Ustavnom sudu
pisanu obavijest o datumima donošenja i otpreme odluke u roku od osam (8) dana
od dana njene otpreme, a najkasnije osam (8) dana od isteka roka određenog u
točki II. izreke ove odluke. Ovaj nalog temelji se na članku 31. stavcima 4. i
5. Ustavnog zakona.

Broj: U-IIIA-437/2005
Zagreb, 4. srpnja 2006.

USTAVNI SUD REPUBLIKE HRVATSKE
Predsjednik
**dr. sc. Petar Klarić**, v. r.

Odluka, NN 94/2006-2200
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)